PATVIRTINTA

Šilalės rajono savivaldybės administracijos

direktoriaus 2021 m. birželio 1 d.

įsakymu Nr. DĮV-631

**ŠILALĖS RAJONO SAVIVALDYBĖS SPORTO PROJEKTŲ PARAIŠKŲ VERTINIMO NUOSTATAI**

**I SKYRIUS**

**BENDROSIOS NUOSTATOS**

1. Šilalės rajono savivaldybės (toliau – Savivaldybė) Sporto projektųparaiškų vertinimo nuostatai (toliau – nuostatai) reglamentuoja Sporto projektų paraiškų vertinimo komisijos (toliau – Komisija) veiklos organizavimą, paraiškų vertinimą, komisijos narių teises ir pareigas.

2. Sporto projektų atrankai (toliau – atranka) pateiktas paraiškas vertina ir siūlo finansuoti Savivaldybės administracijos direktoriaus įsakymu iš ne mažiau kaip 5 narių sudaryta komisija, kurios bent vienas narys turi būti sporto srities specialistas. Komisijos narys negali būti atrankai paraišką pateikusios įstaigos, asociacijos, organizacijos darbuotojas.

3. Komisija vertina atrankai pateiktas paraiškas, atrenka siūlomus finansuoti projektus, teikia siūlymus Savivaldybės administracijos direktoriui dėl paraiškos finansavimo dydžio ir siūlomų finansuoti veiklų.

**II SKYRIUS**

**KOMISIJOS DARBO ORGANIZAVIMAS**

4. Komisijai vadovauja ir jos veiklą organizuoja Komisijos pirmininkas. Pagrindinė komisijos veiklos forma – posėdžiai. Komisijos pirmininko pavedimu posėdžius techniškai aptarnauja ir posėdyje sekretoriaus funkcijas gali atlikti Savivaldybės administracijos direktoriaus paskirtas sporto projektų atrankos organizatorius.

5. Komisijos nariai prieš pradėdami pirmąjį posėdį pasirašo Komisijos nario Konfidencialumo pasižadėjimą (1 priedas) ir Nešališkumo deklaraciją (2 priedas).

6. Komisijos pirmininkas, gavęs iš Savivaldybės administracijos direktoriaus paskirto sporto projektų atrankos organizatoriaus paraiškas, pagal Šilalės rajono savivaldybės sporto projektų finansinei paramai gauti paraiškos vertinimo formą (3 priedas) organizuoja paraiškų vertinimą ir vertinimo apibendrinimą bei pateikia Savivaldybės administracijos direktoriui posėdžio protokolą su visų paraiškų įvertinimo ir paraiškoms ar veikloms rekomenduojamo finansavimo suvestine.

7. Komisijos posėdis yra laikomas teisėtu, o jo metu priimti sprendimai galiojančiais, jei posėdyje dalyvauja daugiau kaip pusė visų Komisijos narių. Balsams pasiskirsčius po lygiai, sprendimą lemia Komisijos pirmininko balsas. Nutarimą, už kurį Komisijai siūloma balsuoti, teikia Komisijos pirmininkas.

8. Komisija į posėdžius turi teisę kviesti paraiškas pateikusius asmenis. Posėdyje dalyvaujantys kviestiniai asmenys ar protokoluojantis Savivaldybės administracijos direktoriaus paskirtas sporto projektų atrankos organizatorius balsavimo teisės neturi.

9. Komisija, vadovaudamasi Šilalės rajono savivaldybės sporto projektų finansavimo tvarkos aprašu, patvirtintu Šilalės rajono savivaldybės tarybos 2021 m. kovo 25 d. sprendimu Nr. T1-71 ,,Dėl Šilalės rajono savivaldybės sporto projektų finansavimo tvarkos aprašo patvirtinimo“, Sporto projektų paraiškų vertinimo nuostatais, lėšas paraiškoms finansuoti nustato atsižvelgdama į paraiškos surinktą balų vidurkį ir Savivaldybės biudžete Kūno kultūros ir sporto programos priemonės ,,Tradicinių tarptautinių ir kitų sporto priemonių vykdymas bei sporto klubų dalinis rėmimas“ finansavimui skirtas lėšas.

10. Paraiškų įvertinimo terminas negali būti ilgesnis kaip 10 darbo dienų nuo jų perdavimo Komisijos pirmininkui.

11. Komisijos posėdžiai protokoluojami, protokolai saugomi Lietuvos Respublikos teisės aktų nustatyta tvarka.

**III SKYRIUS**

**PARAIŠKŲ VERTINIMAS**

12. Kiekvieną paraišką vertina ne mažiau kaip du Komisijos nariai, užpildydami Šilalės rajono savivaldybės sporto projektų finansinei paramai gauti paraiškos vertinimo formą (3 priedas).

13. Paraiškos vertinamos balais, išvedant visų tą pačią paraišką vertinusių grupės narių balų vidurkį. Paraiškos įvertinimo didžiausias balas – 17. Finansavimas gali būti skiriamas tik paraiškoms, surinkusioms ne mažiau nei 6 balus.

14. Finansavimas skiriamas tik toms paraiškoms, kurių vykdytojai nurodo turintys turi ne mažiau kaip 15 procentų visų sporto projektui reikalingų lėšų.

15. Jei Komisijos narys siūlo nefinansuoti vertinamos paraiškos, jis turi argumentuotai pagrįsti savo sprendimą. Komisijai rekomendavus didesnį nei 5 000 (penki tūkstančiai) Eur paraiškos finansavimą, Administracijos direktorius teikia Šilalės rajono savivaldybės tarybai sprendimo projektą dėl lėšų paraiškai skyrimo.

**IV SKYRIUS**

**KOMISIJOS NARIŲ TEISĖS IR PAREIGOS**

16. Komisijos nariai įsipareigoja:

16.1. užtikrinti informacijos, susijusios su jų veikla Komisijoje, konfidencialumą;

16.2. laiku pateikti užpildytas paraiškos vertinimo formas.

17. Komisijos nariai turi teisę:

17.1. susipažinti su visais vertinamos paraiškos dokumentais;

17.2. kreiptis į Savivaldybės administracijos direktoriaus paskirtas sporto projektų atrankos organizatorių dėl papildomos informacijos, reikalingos jiems pavestoms užduotims atlikti.

18. Komisijos narys negali dalyvauti svarstant ir vertinant paraiškas, pateiktas organizacijų, įstaigų su kuriomis Komisijos narį sieja ryšiai, neleidžiantys priimti objektyvių sprendimų: Komisijos narys yra organizacijos narys, dalyvauja jos valdymo struktūrų veikloje, yra įtrauktas į paraiškos įgyvendinimo procesą arba pats pareiškia norą atsiriboti nuo viešųjų ir privačių interesų konflikto.

**V SKYRIUS**

**BAIGIAMOSIOS NUOSTATOS**

19. Komisijos nariai ir Savivaldybės administracijos direktoriaus paskirtas sporto projektų atrankos organizatorius negali platinti informacijos apie lėšų paskirstymą iki jos paskelbimo Savivaldybės svetainėje [www.silale.lt](http://www.silale.lt).

20. Už šių nuostatų nevykdymą ar netinkamą vykdymą jį įgyvendinantiems asmenims gali būti taikoma atsakomybė teisės aktų nustatyta tvarka.

21. Komisijos nariams už darbą komisijoje nemokama.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Šilalės rajono savivaldybės

Sporto projektų paraiškų

vertinimo nuostatų

1 priedas

**(Konfidencialumo pasižadėjimo pavyzdinė forma)**

**KONFIDENCIALUMO PASIŽADĖJIMAS**

20\_\_\_\_\_ m. \_\_\_\_\_\_\_\_\_\_\_\_\_\_\_\_\_\_ d.

Šilalė

Aš, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, būdamas (-a) Šilalės rajono savivaldybės

*(vardas ir pavardė)*

Sporto projektų paraiškų vertinimo Komisijos (toliau – Komisija) nariu (-e),

  PASIŽADU:

1.     saugoti ir tik teisės aktų nustatytais tikslais ir tvarka naudoti konfidencialią informaciją, kuri man taps žinoma, vertinant Sporto projektų atrankos paraiškas, dalyvaujant Komisijos posėdžiuose, tvarkant kitus su paraiškų vertinimu susijusius dokumentus;

2.     man patikėtus dokumentus ar duomenis saugoti tokiu būdu, kad tretieji asmenys neturėtų galimybės su jais susipažinti ar jais pasinaudoti, neatskleisti tretiesiems asmenims konfidencialios informacijos;

3.  nepasilikti jokių man pateiktų dokumentų kopijų;

4. savo ir (ar) man artimų asmenų privačių interesų naudai nesinaudoti ir neleisti naudotis informacija, kurią įgijau dalyvaudamas (-a) svarstant, rengiant ar priimant Komisijos sprendimą, kitokia tvarka ir mastu, nei nustato Lietuvos Respublikos teisės aktai.

Esu įspėtas (-a), kad, pažeidęs (-usi) šį pasižadėjimą, turėsiu atlyginti Šilalės rajono savivaldybės administracijai ir pareiškėjams padarytus nuostolius.

Man išaiškinta, kad man artimi asmenys yra artimieji giminaičiai bei svainystės ryšiais susiję asmenys, kaip jie apibrėžti Lietuvos Respublikos civilinio kodekso 3.135 ir 3.136 straipsniuose, taip pat sutuoktinis, sugyventinis ar partneris, sutuoktinio, sugyventinio ar partnerio vaikai (įvaikiai), tėvai (įtėviai), broliai (įbroliai), seserys (įseserės) bei mano įtėviai, įvaikiai, įbroliai, įseserės.

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_

*(nurodomos pareigos*                              *(parašas)                              (vardas ir pavardė )*

*Komisijoje)*

Šilalės rajono savivaldybės

Sporto projektų paraiškų

vertinimo nuostatų

2 priedas

**(Nešališkumo deklaracijos pavyzdinė forma)**

**NEŠALIŠKUMO DEKLARACIJA**

20\_\_\_\_\_ m. \_\_\_\_\_\_\_\_\_\_\_\_\_\_\_\_\_\_ d.

Šilalė

Aš, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, būdamas (-a) Sporto

*(vardas ir pavardė)*

projektų paraiškų vertinimo Komisijos (toliau – Komisija) nariu (-e):

1. pasižadu savo pareigas atlikti objektyviai, dalykiškai, be išankstinio nusistatymo, vadovaudamasis (-i) įstatymų viršenybės, skaidrumo, nešališkumo, teisėtumo, sąžiningumo principais;

2. pasižadu informuoti Komisijos pirmininką arba Šilalės rajono savivaldybės administracijos (toliau – atranką organizuojanti įstaiga) direktorių (kai nusišalina Komisijos pirmininkas) apie esamą interesų konfliktą ir nusišalinti nuo dalyvavimo tolesnėje procedūroje, jei man dalyvaujant, rengiant, svarstant ar priimant Komisijos nutarimus:

2.1. šiose procedūrose dalyvauja asmenys, iš kurių aš ar man artimi asmenys gauna bet kurios rūšies pajamų ar kitokio pobūdžio naudos;

2.2. aš ar man artimi asmenys yra procedūrose dalyvaujančio juridinio asmens steigėjas, akcininkas ar dalininkas, darbuotojas ar valdymo organo narys;

2.3. dėl bet kokių kitų aplinkybių negaliu laikytis 1 punkte nustatytų principų;

3. jei paaiškėtų, kad mano dalyvavimas rengiant, svarstant ar priimant Komisijos nutarimus gali sukelti interesų konfliktą, pasižadu nedelsdamas (-a) informuoti apie tai Komisijos pirmininką arba atranką organizuojančios įstaigos direktorių (kai nusišalina Komisijos pirmininkas) ir nusišalinti nuo nutarimo priėmimo procedūros.

 Žinau, kad kilus šališkumo ar interesų konflikto grėsmei galiu būti nušalintas (-a) nuo dalyvavimo tolesnėje procedūroje.

 Man išaiškinta, kad man artimi asmenys yra artimieji giminaičiai bei svainystės ryšiais susiję asmenys, kaip jie apibrėžti Lietuvos Respublikos civilinio kodekso 3.135 ir 3.136 straipsniuose, taip pat sutuoktinis, sugyventinis ar partneris, sutuoktinio, sugyventinio ar partnerio vaikai (įvaikiai), tėvai (įtėviai), broliai (įbroliai), seserys (įseserės) bei mano įtėviai, įvaikiai, įbroliai, įseserės.

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_

*(nurodomos pareigos*                          *(parašas)                                     (vardas ir pavardė )*

*Komisijoje)*

Šilalės rajono savivaldybės

Sporto projektų paraiškų vertinimo nuostatų

3 priedas

**ŠILALĖS RAJONO SAVIVALDYBĖS SPORTO PROJEKTŲ FINANSINEI PARAMAI GAUTI PARAIŠKOS VERTINIMO FORMA**

**BENDRA INFORMACIJA**

|  |  |
| --- | --- |
| Paraiškos teikėjas, projekto pavadinimas |  |
| Paraiškos gavimo data ir registracijos numeris |  |
| Pateiktam projektui įgyvendinti reikalinga suma |  |
| Iš savivaldybės prašomas finansavimas |  |

**PROJEKTO VERTINIMO KRITERIJAI**

|  |  |  |  |
| --- | --- | --- | --- |
| Eil. Nr. | Vertinimo kriterijai | Vertinimo skalė balais | Skirta balų |
| **Projekto kokybė:** | | | |
| 1. | Projektas įgyvendins savivaldybės numatytas finansuoti priemones | 1 priemonė – 1 balas;  2 ar daugiau priemonių – 2 balai |  |
| 2. | Projektas atitinka savivaldybės numatytas finansuoti veiklas | Neatitinka – 0 balų;  Iš dalies – 1 balas;  Atitinka - 2 balai |  |
| 3. | Projekto tikslo ir uždavinių dermė | Tikslas abstraktus, uždaviniai sunkiai įgyvendinami - 1 balas;  Tikslas sprendžia problemą, uždaviniai konkretūs, realūs tikslo siekimą - 2 balai |  |
| 4. | Projekto dalyviai, tikslinė grupė | Skirtas vienai tikslinei grupei – 1 balas;  Visoms visuomenės grupėms, aukšto meistriškumo sportininkams - 2 balai |  |
| 5. | Projekto sąmatos pagrįstumas, ekonomiškumas | Lėšų poreikis nedetalizuotas – 1 balas;  Lėšų poreikiui trūksta pagrįstumo, adekvatumo su vykdomomis veiklomis – 2 balai;  Lėšų poreikis realus, susijęs su vykdomomis veiklomis - 3 balai |  |
| 6. | Laukiami projekto rezultatai | Rezultatai abstraktūs, nepamatuojami -1 balas;  Rezultatai atliepia tikslą, galimas tęstinumas arba yra ankstesnių veiklų tąsa – 2 balai |  |
| 7. | Projekto vykdytojų žmogiškieji ištekiai (kvalifikacija ir patirtis) | Neturi kvalifikacijos, projektų vykdymo patirties, - 1 balas;  Turi patirties, yra vykdę projektus – 2 balai |  |
| 8. | Projektui įgyvendinti yra kitų šaltinių finansavimas | Projektui įgyvendinti turimas 15 procentų finansavimas – 1 balas;  Projektui įgyvendinti turimas didesnis nei 15 procentų finansavimas – 2 balai |  |
| Viso: | | 17 balų |  |

Finansuoti siūloma suma, nefinansuoti (neigiamą sprendimą pagrįsti):

Vertintojas \_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(parašas) (vardas, pavardė)